Кансультацыя для выхавальнікаў:

«Далучэнне дзяцей дашкольнага ўзросту да беларускай культуры

праз народныя святы i абрады».

Складальнік:

музычны кіраўнік

I кв. катэгорыі

Яўмененка І.Л.

|  |
| --- |
| На працягу стагоддзяў народная педагогiка была амаль адзiным сродкам выхавання людзей. Яна стварыла адпаведны тып асобы – працавiтай, шчырай, сумленнай, добразычлiвай, гуманнай, гасцiннай i г.д. Засваенне дзецьмi дашкольнага ўзросту духоўна-матэрыяльнай спадчыны, фармiраванне ў iх нацыянальнай самасвядомасцi, сцвярджэнне сваёй культурнай iдэнтычнасцi i непаўторнасцi  становiцца вызначальнай праблемай у нашым жыццi. Педагогi i бацькi мусяць актыўна супрацьстаяць такому негатыўнаму працэсу, як знiкненне  каштоўных народных традыцый, i мэтанакiравана шукаць шляхi захавання i адраджэння страчанных скарбаў.  Адзiн з выхаваўчых сродкаў, якi дазваляе аб’яднаць нацыянальныя iнтарэсы дзiцяцi, - гэта народныя святы i абрады. Яны маюць такi выхаваўчы патэнцыял, на якi педагагiчная навука раней звяртала мала ўвагi, нягледзячы на iх вiдавочную каштоўнасць. Народныя святы i абрады ў наш час недастаткова запатрабаваны, i iх творчае адраджэнне ўспрымаецца як свайго роду iнавацыйны фенамен.  Каб здзейснiць выхаванне дзяцей праз народныя святы i абрады, трэба абавязкова акрэслiць iх адметнасць i характэрныя рысы:   * Калектывiзм. Людзi здавальняюць патрэбнасцi ў калектыўных перажываннях, грамадскай адзнацы важных для iх падзей. * Кансерватызм. Святы забяспечваюць пераемнасць у развiццi чалавечай культуры. * Адлюстраванне прыналежнасцi чалавека да работы, жыцця, прыроды. * Пераключэнне эмацыянальнага стану чалавека, яго ўзбагачэнне. Гэта адметнасць асаблiва важная для  дзяцей старшага дашкольнага ўзросту з iх няўстойлiвасцю ўвагi i пciхалагiчна абумоўленным iмкненнем да весялосцi. * Яскравая форма правядзення, якая аказвае эстэтычнае i псiхалагiчнае ўздзеянне на чалавека. * Прысутнасць усiх вiдаў мастацтва. * Праяўленне народнай творчасцi ва ўсiх яе жанрах: паэтычным, музычным, песенным, драматычным, дэкаратыўна-прыкладным. * Фармiраванне, паглыбленне i перажыванне  аднолькавых эстэтычных пачуццяў, нягледзячы на рознасць роляў.  Нават «глядзельшчыкi» пераўтвараюцца ва ўдзельнiкаў у адпаведныя моманты. * Эстэтычнае афармленне свят i абрадаў.   Народны каляндар – гэта ўпарадкаваны гадавы рытм працоўнага i духоўнага жыцця чалавека. Народныя святы, як адлюстраванне нацыянальнай традыцыi акумулююць спрадвечныя звычаi i  тым самым выхоўваюць дзiця шляхам прымання iм  кащтоўнаснага iдэалу роднай культуры. Свята – гэта час мiрных i цёплых узаемаадносiнаў  дзяцей i дарослых, калi збiралiся ўсёй сям’ёй, слухалi дзiвосныя  гiсторыi дарослых, гулялi ў розныя гульнi, загадвалi загадкi, пелi, скакалi, ласавалiся прысмакамi. На працягу года трэба знаёмiць дзяцей з такiмi святамi, як: Дажынкi (верасень), Пакровы (кастрычнiк), Дзяды (лiстапад), Каляды (студзень), Масленiца (люты), Саракi (сакавiк), Гуканне вясны, Вялiкдзень (Красавiк), Тройца (май), Купалле (лiпень), Зажынкi, Спас (Жнiвень).  Абрады з’яўляюцца састаўной часткай традыцыйна-побытавай культуры народа, замацоўваюць адносiны людзей памiж сабою, iх паводзiны ў важных жыццёвых сiтуацыях, якiя сiстэматычна паўтараюцца. Да сённяшняга дня дайшоў водгаласак старажытнага веравання пра бусла, пра яго вяртанне на Дабравесце. Адным з радасных  i доўгачаканных святаў у дзяцей былi Саракi. Гушканне на арэлях лiчылася абавязковым, бо ў народным разуменнi гэта станоўча ўплывае на здароўе. Дзецi  далучалiся да шэсця моладзi з лялькамi i пераапраналiся ў розных звяроў, што суправаджалася жартамi, песнямi. У народным уяўленнi гэта суадносiлася з верай, што пэўныя дзеяннi малых могуць аказаць уплыў на сiлы прыроды (выклiкаць дождж, павiтаць дружную вясну). Магiчныя дзеяннi, якiя выконвалi дзецi на Каляды, Купалле, спрыялi дабрабыту сям’i. На Вялiкдзень дзецi ўсiх узростаў наведвалi сваiх хросных бацькоў, ад якiх яны чакалi падарункаў i пачастункаў. Увогуле дарыць адно аднаму яйкi – даўнi звычай. Так падтрымлiвалася сувязь памiж пакаленнямi – не толькi блiзкiмi, але i далёкiмi.  Такiм чынам, можна адзначыць, што народныя святы i абрады задавальняюць дапытлiвасць дзяцей, iх эстэтычныя патрэбы, цягу да рухаў, фармiруюць творчае мысленне, пабуджаюць да супрацоўнiцтва, вучаць пазнаваць беларускую культуру. Выхоўваючы патрыёта, нацыянальна свядомага чалавека, народныя святы i абрады адначасова задавальняюць патрэбу дзiцячай душы ў гульнi, жарце, асваеннi свету.  **Літаратура:**   1. Кавалеўская, Г.М. Выхаванне нацыянальнай самасвядомасці дашкольнікаў сродкамі беларускага фальклору  / Г.М. Кавалеўская. – Мазыр: ТАА ВД  “Белы вецер” , 2009. –  62 с. 2. Статкевіч, В. Традыцыямі моцныя /В. Статкевіч // Пралеска:Выдавецтва Беларускi Дом друку. –  Мінск, 2011. – № 6. – С.51-58. 3. [Сільмановіч, А.](http://elib.barsu.by/CGI/irbis64r_01/cgiirbis_64.exe?Z21ID=&I21DBN=EC_PRINT&P21DBN=EC&S21STN=1&S21REF=&S21FMT=fullw_print&C21COM=S&S21CNR=&S21P01=0&S21P02=1&S21P03=A=&S21STR=%D0%A1%D1%96%D0%BB%D1%8C%D0%BC%D0%B0%D0%BD%D0%BE%D0%B2%D1%96%D1%87,%20%D0%90.%20)У каго веды, у таго і сілы: знаёмства дзяцей з беларускімі народнымі святамі і абрадамі / А. Сільмановіч // Пралеска: Выдавецтва Беларускi Дом друку. – Мінск, 2012. – № 11. – С. 61-63. |

Конец формы